Алексей Хомяков
Вдъхновение

Превод от руски: Ана Александрова, —

chitanka.info

Минутите си вдъхновени

с бокала пий! И в жаден зной

духа си тласкай към летене,

а не към леност и покой!

Мига улавяй! Ще отмине

светкавичният му порой!

От земния живот години

във себе си е вместил той.

Но ако тоя дар небесен

с душевен хлад отминеш ти

в безплодна суета унесен

и твоят порив отлети,

увлечен в празно наслаждение

сърцето свое пресушиш,

и само миг на вдъхновение

с дребнавост земна угасиш,

то знай, поезия свещена

не ще те вече осени

и пред душата ослепена

ще се занижат сиви дни.

И мисълта, доскоро жива —

все повече ще глъхне в теб.

Обраслата й в тръни нива

ще се превърне в суха степ.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.